O‘zbekistonda YPX xodimlarini videotasvirga olib tarqatganlik uchun jarima belgilash to‘g‘risidagi qonun loyihasi rad etildi

O‘zbekistonda Yo‘l harakati xodimlarini video va fototasvirga olib tarqatish masalasida hamda katta miqdorda jarima belgilanishi ko‘zda tutilgan qonun loyihasi rad etildi. Bu haqda Xalq demokratik partiyasi xabar qildi.
Qayd etilishicha, qonun loyihasida oxirgi vaqtlarda keng jamoatchilik tomonidan faol muhokama qilinayotgan yo‘l harakati xodimlarini video va fototasvirga olib tarqatish masalasida ham katta miqdorda jarima belgilanishi ko‘zda tutilgan. Unga ko‘ra, huquqni muhofaza qiluvchi organlar xodimlarini ular o‘z xizmat burchlarini, ya’ni jamoat xavfsizligini ta’minlash bilan bog‘liq xizmat vazifalarini bajarish chog‘ida olingan foto va videotasvirlarni ularni obro‘sizlantirish yoki haqorat qilish maqsadida internet axborot tarmog‘ida joylashtirish bazaviy hisoblash miqdorining ellik baravari miqdorda jarima yoki o‘n besh sutka muddatga ma’muriy qamoqqa olishga sabab bo‘lishi ko‘rsatilgan.
Fraksiya majlisida mamlakatdagi katta ijtimoiy-siyosiy islohotlar ochiqlik, oshkoralik, xalq oldida hisobdorlik, jamoatchilik nazoratini kuchaytirishga asoslanayotgan davrda huquq-tartibot xodimlarining faoliyati foto va video tasvirlarga olinishi cheklanishi noto‘g‘ri yondashuv ekani ta’kidlangan.
“Yuqoridagi omillarga asosan qonun loyihasini fraksiya majlisida ko‘rib chiqish rad etildi”, — deyiladi xabarda.